Document ID: 32009R0472

32009R0472
L 144/1
SLUŽBENI LIST EUROPSKE UNIJE
25.05.2009.
UREDBA VIJEĆA (EZ) br. 472/2009
od 25. svibnja 2009.
o izmjeni Uredbe (EZ) br. 637/2008 u dijelu koji se odnosi na nacionalne programe restrukturiranja sektora pamuka
VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno treći podstavak njegova članka 37. stavka 2.,
uzimajući u obzir Akt o pristupanju iz 1979., a posebno stavak 6. njemu priloženog Protokola 4. o pamuku (1),
uzimajući u obzir prijedlog Komisije,
uzimajući u obzir mišljenje Europskog parlamenta,
budući da:
(1)
Poglavlje 2. Uredbe Vijeća (EZ) br. 637/2008 od 23. lipnja 2008. o izmjeni Uredbe (EZ) br. 1782/2003 i uvođenju nacionalnih programa restrukturiranja sektora pamuka (2) sadrži odredbe o četverogodišnjim programima restrukturiranja koji se donose na razini država članica u svrhu financiranja, između ostalog, i posebnih mjera pomoći industriji odvajanja sjemena.
(2)
Najnovije promjene u ekonomskom položaju sektora pamuka u Zajednici i posljedična potreba za provođenjem opsežnih mjera restrukturiranja i uključivanjem svih dotičnih poduzeća za odvajanje sjemena opravdavaju uvođenje osmogodišnjeg programskog razdoblja za restrukturiranje. Ako država članica uvede takav osmogodišnji program restrukturiranja, trebalo bi odmah izvršiti prijenos u nacionalnu gornju granicu utvrđenu u Prilogu VIII. Uredbi Vijeća (EZ) br. 73/2009 od 19. siječnja 2009. o utvrđivanju zajedničkih pravila za programe izravne potpore za poljoprivrednike u okviru zajedničke poljoprivredne politike i utvrđivanju određenih programa potpore za poljoprivrednike (3).
(3)
Prema članku 7. stavku 2. točki (a) Uredbe (EZ) br. 637/2008 korisnici koji su u poljoprivrednoj godini 2005./2006. primali potporu na temelju poglavlja IV. Uredbe Vijeća (EZ) br. 1051/2001 od 22. svibnja 2001. o potpori proizvodnji pamuka (4) korisnici su potpore u okviru mjera iz članka 7. stavka 1. točaka (a), (b) i (d) Uredbe (EZ) br. 637/2008. Budući da u toj referentnoj poljoprivrednoj godini nekim objektima za odvajanje sjemena nisu upravljali njihovi vlasnici i ti vlasnici nisu bili korisnici potpore na temelju poglavlja IV. Uredbe (EZ) br. 1051/2001, ti objekti za odvajanje sjemena nisu mogli sudjelovati u procesu restrukturiranja. Da bi nacionalni programi restrukturiranja bili učinkoviti, mjere iz članka 7. stavka 1. točaka (a), (b) i (d) Uredbe (EZ) br. 637/2008 trebale bi obuhvaćati sve objekte za odvajanje sjemena koji su bili aktivni u referentnoj poljoprivrednoj godini 2005./2006. i ispunjavali uvjete za potporu na temelju poglavlja IV. Uredbe (EZ) br. 1051/2001. Stoga bi, što se tiče te poljoprivredne godine, i vlasnika objekta trebalo smatrati korisnikom u okviru dotičnog programa restrukturiranja.
(4)
Uredbu (EZ) br. 637/2008 trebalo bi stoga na odgovarajući način izmijeniti,
DONIJELO JE OVU UREDBU:
Članak 1.
Uredba (EZ) br. 637/2008 mijenja se kako slijedi:
1.
U članku 4. stavku 1., sljedeći se podstavak umeće iza prvog podstavka:
„Odstupajući od prvog podstavka, država članica može odlučiti dostaviti Komisiji, najkasnije do 31. prosinca 2009., jedan jedini nacrt izmijenjenog programa restrukturiranja za razdoblje od osam godina.”
2.
U članku 5. stavku 2., dodaje se sljedeći podstavak:
„Međutim, ako država članica odluči dostaviti nacrt izmijenjenog programa restrukturiranja za razdoblje od osam godina, kako je predviđeno drugim podstavkom članka 4. stavka 1., njezin će se godišnji proračun iz stavka 1. ovog članka prenijeti u njezinu nacionalnu gornju granicu utvrđenu u Prilogu VIII. Uredbi (EZ) br. 73/2009 u financijskoj godini 2018. i primjenjivat će se na izravna plaćanja isplaćena u toj godini. Dotična država članica mora najkasnije do 1. siječnja 2018. dostaviti izvješće o provedbi programa restrukturiranja i ostvarenju njegovih ciljeva.”
3.
U članku 7. stavku 2. točka (a) zamjenjuje se sljedećim:
„(a)
za potporu u okviru mjera iz točaka (a), (b) i (d) stavka 1. ovog članka, vlasnici onih objekata za odvajanje sjemena za koje je u poljoprivrednoj godini 2005./2006. bila dodijeljena potpora na temelju poglavlja IV. Uredbe Vijeća (EZ) br. 1051/2001 (5);
Članak 2.
Ova Uredba stupa na snagu sedmog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 25. svibnja 2009.

Labels: 17
19
5
6